32004R0028
L 005/42
JURNALUL OFÍCIAL AL UNIUNII EUROPENE
REGULAMENTUL (CE) NR. 28/2004 AL COMISIEI
din 5 ianuarie 2004
de punere în aplicare a Regulamentului (CE) nr. 1177/2003 al Parlamentului European și al Consiliului privind statisticile comunitare referitoare la venit și la condițiile de viață (EU-SILC) în ceea ce privește descrierea detaliată a conținutului rapoartelor intermediare și finale cu privire la calitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1177/2003 al Parlamentului European și al Consiliului din 16 iunie 2003 privind statisticile comunitare referitoare la venit și la condițiile de viață (EU-SILC) (1) și, în special, articolul 15 alineatul (2) litera (b) al acestuia,
întrucât:
(1)
Regulamentul (CE) nr. 1177/2003 a stabilit un cadru comun pentru producerea sistematică de statistici comunitare referitoare la venit și la condițiile de viață, care cuprind date transversale și longitudinale comparabile și actuale privind venitul, precum și nivelul și compoziția sărăciei și excluderii sociale la nivel național și la nivelul Uniunii Europene.
(2)
În conformitate cu articolul 15 alineatul (2) litera (b) din Regulamentul (CE) nr. 1177/2003, este necesar să se adopte măsuri de punere în aplicare în ceea ce privește descrierea detaliată a conținutului raportului intermediar privind indicatorii comunitari transversali comuni, bazați pe dimensiunea transversală a statisticilor EU-SILC și descrierea detaliată a conținutului raportului final privind calitatea, care se referă atât la dimensiunea transversală, cât și la cea longitudinală, punând accentul pe precizia internă.
(3)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Definițiile care trebuie aplicate rapoartelor intermediare și finale privind calitatea pentru statisticile comunitare referitoare la venit și la condițiile de viață (EU-SILC) sunt stabilite în anexa I.
Articolul 2
Criteriile de evaluare a calității și descrierea detaliată a conținutului raportului intermediar privind calitatea, pe care trebuie să-l prezinte statele membre, referitor la indicatorii comunitari transversali comuni, bazați pe dimensiunea transversală a EU-SILC, sunt stabilite în anexa II.
Articolul 3
Criteriile de evaluare a calității și descrierea detaliată a conținutului raportului final privind calitatea, pe care trebuie să-l prezinte statele membre, care se referă atât la dimensiunea transversală, cât și la cea longitudinală a statisticilor EU-SILC și care pune accentul pe precizia internă, sunt stabilite în anexa III.
Articolul 4
Conținutul rapoartelor intermediare și finale privind calitatea, care trebuie prezentate de Comisie (Eurostat), este stabilit în anexa IV.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 ianuarie 2004.